**Delia Owens** (s. 1949) on yhdysvaltalainen eläintieteilijä ja kirjailija, joka eli yli 20 vuotta Afrikassa, missä hän tutki Botswanan ja Sambian eläimiä miehensä Markin kanssa. He kirjoittivat kokemuksistaan myös kirjoja. He joutuivat palaamaan Yhdysvaltoihin, kun dokumenttielokuvaa kuvatessa yksi ryhmän jäsenistä ampui salametsästäjän. Owens julkaisi vuonna 2018 ensimmäisen kertomakirjansa, ja *Suon villistä laulusta* tuli vuoden 2019 myydyin aikuisten kirja Yhdysvalloissa.

Opiskelu
--------

Delia Owens syntyi ja kasvoi eteläisessä Georgiassa. Hän piti lapsena kirjoittamisesta, ja kuudennella luokalla hän voitti paikallisen kirjoituskilpailun. Yliopistossa hän päätti kirjallisuuden sijaan opiskella eläintiedettä. Hän sai Georgian yliopistosta alemman korkeakoulututkinnon eläintieteestä ja valmistui etologiasta tohtoriksi Kalifornian Davisin yliopistosta.

Miehensä Markin kanssa Afrikassa
--------------------------------

Delia ja Mark Owens tapasivat 1970-luvun alussa Georgian yliopistossa. Pian naimisiin menonsa jälkeen he huutokauppasivat omaisuutensa ja lähtivät Afrikkaan, missä he asuivat ensin seitsemän vuoden ajan Kalaharissa Botswanassa. He tutkivat aavikolla eläimiä, erityisesti hyeenoja ja leijonia. Heidän ensimmäinen yhteinen kirjansa *Cry of the Kalahari* julkaistiin vuonna 1984, ja siinä he kertovat tarinansa Georgiasta Kalahariin.

Owensit joutuivat jättämään Botswanan, kun Mark oli kritisoinut maan suojelupolitiikkaa. He muuttivat vuonna 1986 Sambiaan, missä he joutuivat todistamaan salametsästyksen laajuutta. He yrittivät pysäyttää salametsästystä ruohonjuuritasolta ja auttaa kyläläisiä saamaan muita elinkeinoja. Markista tuli varsin aggressiivinen asiassa, kun Delia puolestaan pyrki rauhallisempaan ratkaisuun. Vuonna 1992 julkaistu *The Eye of the Elephant* keskittyy nimenomaan pariskunnan pyrkimyksiin lopettaa salametsästys.

Owensit alkoivat saada asialleen laajempaa huomiota, ja vuonna 1994 ABC-televisioyhtiön *Turning Point* -ohjelman tuottaja otti heihin yhteyttä. Owensit suostuivat mukaan tekemään dokumenttia salametsästäjistä ja norsuista. Kuvaukset seurasivat partiointiretkeä, jonka aikana ammuttiin yksi tunnistamaton salametsästäjä, jota ammuttiin vielä kahdesti tämän maatessa mahallaan maassa. Delia Owens ei ollut mukana partiossa, mutta joidenkin mukaan Delian poikapuoli Chris olisi ollut ampuja. Tapauksesta ei nostettu syytteitä, koska ruumista ei koskaan löydetty. Jotkut ovat väittäneet, että Mark Owens olisi hävittänyt ruumiin, kun kuvausryhmä oli lähtenyt paikalta. Owensit lähtivät tapauksen jälkeen Sambiasta ja muuttivat Idahoon. He olisivat halunneet palata vielä Sambiaan, mutta Yhdysvaltain suurlähetystö suositteli, etteivät he palaisi sinne ennen kuin tapaus olisi selvitetty. Sambian viranomaiset eivät olleet mielissään siitä, että ulkomaalaiset valvoivat väkivaltaisesti maan luonnonpuistoja.

Romaanikirjailijaksi
--------------------

Owensit erosivat 40 vuoden avioliiton jälkeen, ja Delia muutti myöhemmin Pohjois-Carolinan Ashevilleen. Delia Owens alkoi 2000-luvulla kirjoittaa romaania, joka julkaistiin lopulta vuonna 2018. Putnam ei uskonut romaanista tulevan erityisen suosittua ja otti *Suon villistä laulusta* 28 000 kappaleen painoksen. Romaanista tuli kuitenkin poikkeuksellinen menestys, ja sitä myytiin puolessatoista vuodessa yli 4,5 miljoonaa kappaletta. Se oli vuoden 2019 suosituin aikuisten kirja.

WSOY julkaisi *Suon villin laulun* suomeksi vuonna 2020. Suomentaja on Maria Lyytinen.

Lähteet
-------

1. ↑  Komonen, Oona: Entinen leijonatutkija kirjoitti romaanin, josta tuli jättimenestys vastoin kaikkia odotuksia – Nyt hän kertoo, mitä on oppinut eristyksissä elämisestä ja lauman merkityksestä ihmisille *Helsingin Sanomat*.  20.8.2020. Viitattu 19.9.2020.
2. ↑  About the Author Delia Owens. Viitattu 16.9.2020. (englanniksi)
3. ↑  Biographical Sketch of Mark and Delia Owens Owens Foundation for Wildlife Conservation. Viitattu 16.9.2020. (englanniksi)
4. 1 2 3 4  Gouty, Melissa: "The Rest of the Story:" Delia Owens and Where the Crawdads Sing  23.12.2019. Medium. Viitattu 16.9.2020. (englanniksi)
5. 1 2  Owens, Delia 1949(?)- *Contemporary Authors*.  11.8.2020. Encyclopedia.com. Viitattu 16.9.2020. (englanniksi)
6. ↑  Miller, Laura: The Dark History Behind the Year’s Bestselling Debut Novel *Slate*.  30.7.2019. The Slate Group LLC. Viitattu 16.9.2020. (englanniksi)
7. ↑  Alter, Alexandra: The Long Tail of ‘Where the Crawdads Sing’ *NYTimes.com*.  21.12.2019. The New York Times Company. Viitattu 16.9.2020. (englanniksi)
8. ↑  Delia Owens: *Suon villi laulu*. Suomentanut Maria Lyytinen. WSOY. ISBN 978-951-0-44600-3.

  


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Latvia
* Japani
* Tšekki
* Australia
* Kreikka
* Korea
* Kroatia
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Henkilöt | 
* Trove

 |
|  |
| Muut | 
* IdRef

 |

 |